कल्कि सुब्रमणियम

कल्कि सुब्रमणियम () एक भारतीय ट्रांसजेंडर अधिकार कार्यकर्ता, सामाजिक कार्यकर्ता, कलाकार, अभिनेत्री, लेखिका, प्रेरक वक्ता आ उद्यमी छथि। ओ तमिलनाडु क निवासी छथि। ओ सहोदरी फ़ाउंडेशन क संस्थापक छथि, जे भारत मे ट्रांसजेंडर व्यक्ति सभक दृश्यता आ सशक्तीकरण क क्षेत्र मे अग्रणी संगठन सभ मे सँ एक अछि। ओ भारत सरकार क नेशनल काउंसिल फ़ॉर ट्रांसजेंडर पर्सन्स मे दक्षिण क्षेत्र क प्रतिनिधि आ सदस्य सेहो रहल छथि।

 प्रारम्भिक जीवन 
कल्कि सुब्रमणियम क जन्म तमिलनाडु क पोल्लाची नामक एक छोट शहर मे भेल छल। एक कामकाजी परिवार मे जन्मल कल्कि एक मेधावी छात्रा छलथि। ओ दू गो स्नातकोत्तर डिग्री प्राप्त कएलनि—पत्रकारिता आ जनसंपर्क मे स्नातकोत्तर तथा अंतरराष्ट्रीय संबंध मे स्नातकोत्तर।

स्नातकोत्तर अध्ययन क दौरान ओ ट्रांसजेंडर महिला सभ लेल तमिल भाषा मे प्रकाशित मासिक पत्रिका सहोदरी क शुरुआत कएलनि (सहोदरी क अर्थ “बहिन” होइत अछि)। ई भारत मे ट्रांसजेंडर समुदाय लेल प्रकाशित पहिल तमिल पत्रिका छल।  
कल्कि कई वर्ष धरि ऑरोविल मे सेहो रहल छथि।

 सामाजिक कार्य 
2005 सँ कल्कि भारत मे ट्रांसजेंडर अधिकार लेल सक्रिय रूप सँ काज कऽ रहल छथि। ओ तकनीक, कला, सिनेमा आ साहित्य केँ ट्रांसजेंडर सशक्तीकरण क माध्यम बनाबैत अपन अभिनव सामाजिक कार्य लेल जानल जाइत छथि। ओ भारत क सर्वोच्च न्यायालय द्वारा ट्रांसजेंडर पहचान केँ कानूनी मान्यता देनाय ऐतिहासिक निर्णय क पाछाँ सक्रिय भूमिका निभेनिहार प्रमुख कार्यकर्ता सभ मे सँ एक छलथि।

2009 मे, एक लोकप्रिय वैवाहिक वेबसाइट द्वारा एक ट्रांसजेंडर महिला क विवाह विज्ञापन अस्वीकार कएल जाए पर, कल्कि भारत क पहिल ट्रांसजेंडर विवाह वेबसाइट क शुरुआत कएलनि।

ओ एलजीबीटीक्यू अधिकार विषय पर 12 सँ अधिक वृत्तचित्र बनौने छथि आ कई अंतरराष्ट्रीय वृत्तचित्र मे अभिनय सेहो कएलनि अछि।

2010 मे ओ वंचित ट्रांसजेंडर महिला सभ केँ नागरिक पत्रकारिता क प्रशिक्षण देलनि आ अपन कथा कहबाक लेल लघु वृत्तचित्र बनेबाक प्रेरणा देलनि।

अक्टूबर 2019 मे ओ तमिलनाडु क कोयंबटूर शहर मे पहिल LGBTQIA प्राइड मार्च क आयोजन कएलनि।

 उद्यमिता 
2008 मे कल्कि सहोदरी फ़ाउंडेशन क स्थापना कएलनि, जे भारत मे ट्रांसजेंडर अधिकार लेल काज करैत अछि।

2017 मे ओ थूरिकाई नामक एक कला परियोजना शुरू कएलनि, जाहि माध्यम सँ 200 सँ अधिक ट्रांसजेंडर व्यक्ति सभ केँ अभिव्यक्तिपूर्ण कला क प्रशिक्षण देल गेल आ हुनकर आजीविका क अवसर बढ़ाओल गेल।

 फ़िल्मी करियर 
2011 मे कल्कि तमिल भाषा क फ़िल्म नार्थागी मे मुख्य भूमिका निभेलनि, जे ट्रांसजेंडर जीवन पर आधारित छल।  
2018 मे फ़िल्म सरकार क गीत “ओरु भाइरल पुरात्सी” मे ओ विशेष उपस्थिति देलनि।

ओ भारत क पहिल ट्रांसजेंडर महिला छथि, जे कियो फ़िल्म मे मुख्य भूमिका निभेलनि।

2019 मे ओ समानांतर हिंदी फ़िल्म Kalashnikov – The Lone Wolf मे मुख्य भूमिका निभेलनि।

 प्रकाशन 
2015 मे हुनकर तमिल कविता संग्रह कुरी अरुथेयन् प्रकाशित भेल।  
2021 मे हुनकर अंग्रेज़ी पुस्तक उइ आर नोट द्य आदार्स प्रकाशित भेल, जे हार्वर्ड कैनेडी स्कूल क पुस्तकालय मे शामिल कएल गेल।  
2024 मे हुनकर तमिल काव्य-संग्रह ओरु थिरुनंगईयिन डायरी कुरिप्पु प्रकाशित भेल।

 पुरस्कार आ सम्मान 
 2010 – IVLP क अंतर्गत अमेरिका सरकार क आधिकारिक अतिथि  
 2014 – फेसबुक द्वारा विश्व क 12 प्रेरणादायक महिला सभ मे चयन  
 2016 – NDTV Woman of Worth Award लेल नामांकन  
 2019 – TransAmsterdam द्वारा “International Ambassador for Life”

 संदर्भ 

श्रेणी:भारतीय अभिनेत्रीसभ
श्रेणी:भारतीय महिला कार्यकर्तासभ